Šis raksts ir par uzņēmumu. Par citām jēdziena **SLO** nozīmēm skatīt nozīmju atdalīšanas lapu.

*SLO Oy* galvenais birojs Tūpakā, Vantā
***SLO Oy*** ir Somijā reģistrēts uzņēmums, kas nodarbojas ar telesakaru un elektrokomponentu vairumtirdzniecību. Dibināts 1945. gadā. Kopš 1999. gada tas pieder Francijas uzņēmumam *Sonepar*.

*SLO* ir meitas uzņēmumi Igaunijā (*SLO Eesti AS*) un Lietuvā (*UAB SLO Lithuania*). Līdz 2020. gadam tas darbojās arī Latvijā (*SIA SLO Latvia*).

Vēsture
-------

1945. gadā Helsinkos tika dibināts elektroaprīkojuma vairumtirgotājs ***Sähköliikkeiden Oy*** ("Elektrokustība"). Uzņēmuma lielākie kapitāldaļu turētāji bija elektroaprīkojuma uzstādītāji. Pirmais uzņēmuma vadītājs bija Eino Hietanens.

1950. gadā *Sähköliikkeiden* kļuva par *AEG* oficiālo izplatītāju.
Uzņēmums izveidoja arī inženiernodaļu, lai konstruētu un ražotu elektrosadales iekārtas.
*Sähköliikkeiden* 1960. gados kļuva par Somijā lielāko elektrokomponentu vairumtirgotāju pēc tam, kad kļuva par *Suomen Kaapelitehdas Oy* (tagad *Prysmian Finland*) oficiālo vairumtirgotāju.
1961. gadā Oulu tika iegādāts *Kaapeliteollisuus Oy* (vēlāk pārdēvēts par *SLO-Kaapeli Oy*), kas ražoja plastmasas izolācijas kabeļus un kabeļu izgatavošanas iekārtas. 1968. gadā tika iegūts vairākums uzņēmumā *Mäntsälän Metalli Oy*, kas ražoja apgaismojuma aprīkojumu.
1970. gadā tika izveidots meitas uzņēmums *Slocon Oy* rūpnieciskās elektronikas ražošanai. 1971. gadā tika ieviests zīmols ***SLO*** (saīsinājums no *Sähköliikkeiden Oy*). 1973. gadā tika nopirkts uzņēmums *Maantekno Oy*. 1974. gadā centrālais birojs tika pārcelts uz Vantā.

1986. gadā uzņēmums pārgāja *Nokia* īpašumā. *SLO-Kaapeli Oy* tika integrēts *Nokia* kabeļu nodaļā. 
1987. gadā *SLO* kļuva par Somijas elektrovairumtirgotāju asociācijas (SSTL) biedru.
1988. gadā *SLO* nopirka uzņēmumu *Suomen Sähkötuonti Oy* ("Somijas elektroimports").
1990. gadā uzņēmuma nosaukums tika mainīts uz ***SLO Oy***; meitas uzņēmums *Suomen Sähkötuonti Oy* iegādājās *Suomen Sähkötukku Oy* ("Somijas elektrovairumtirgotājs"). 1991. gadā *Suomen Sähkötukku* apvienojās ar *SLO*. 1992. gadā tika izveidots meitas uzņēmums *SLO Viestintä Oy*, kas nodarbojās ar audio un video iekārtām; Igaunijā tika izveidots meitas uzņēmums *SLO Eesti AS*.

*Nokia* 1993. gadā *SLO* kopā ar *Tuottajain Kone Oy* (citu *Nokia* piederošu iekārtu vairumtirgotāju) pārdeva Nīderlandes uzņēmumam *Otra NV*. *SLO Viestintä Oy* tika pārdots *Hedengrenille*. 1997. gadā *Tuottajain Kone Oy* tika apvienots ar *SLO*. 1998. gadā uzņēmums sāka mājsaimniecības iekārtu biznesu.

1999. gadā *Otra NV* pārņēma Francijas vairumtirgotājs *Sonepar*. *Otra* meitas uzņēmumi tika pakļauti tieši *Sonepar*, bet *Otra NV* likvidēts. *SLO* kļuva atbildīgs par *Sonepar* biznesu Somijā un Baltijas valstīs. 2003. gadā Lietuvā tika dibināts *SLO* meitas uzņēmums *UAB SLO Lithuania*.

*SLO* Latvijā
-------------

1998. gada 12. oktobrī Latvijā tika reģistrēta *SLO* meitasuzņēmuma *SLO Eesti AS* pārstāvniecība (2007. gadā tā likvidēta).

2000. gada 11. maijā tika reģistrēts *SLO Eesti AS* meitas uzņēmums *SIA SLO Latvia*. Atvērta elektromateriālu vairumtirdzniecības noliktava Rīgā, Kārļa Ulmaņa gatvē 2.

2003. gadā *SLO* mātes uzņēmums *Sonepar* Latvijā nopirka elektromateriālu vairumtirdzniecības uzņēmumu *SIA MG Elektro*, kas dibināts 1988. gadā. Tas tika apvienots ar *SLO Latvia* un 2004. gada 20. aprīlī likvidēts.

2006. gadā Rīgā, Malēju ielā tika atvērta *SLO Latvia* Centrālā noliktava un galvenais birojs.
2020. gada 21. jūlijā *Sonepar* grupa nodeva visas SIA *SLO Latvia* īpašumtiesības *SIA ESELO*, ko 2020. gada 11. maijā bija dibinājusi SIA *SLO Latvia* vadības komanda.
2020. gada 6. novembrī *SIA ESELO* tika pārdēvēts par *SIA ESELO Group*, bet 16. decembrī *SIA SLO Latvia* tika pārdēvēts par *SIA ESELO*.

*SIA SLO Latvia* ir filiāles Daugavpilī, Liepājā, Rēzeknē, Valmierā un Ventspilī.

Atsauces
--------

1. 1 2 3  «SLO Historia». Arhivēts no oriģināla, laiks: 2013. gada 9. aprīlī. Skatīts: 2013. gada 1. februārī.
2. 1 2  «Kauppaneuvos Eino Hietanen (1910–1969)». Arhivēts no oriģināla, laiks: 2013. gada 24. jūlijā. Skatīts: 2013. gada 1. februārī.
3. ↑  «SSTL 75 vuotta – sähkötukkualan historia vuosilukuina». Arhivēts no oriģināla, laiks: 2016. gada 5. martā. Skatīts: 2013. gada 1. februārī.
4. ↑  SLO EESTI, Igaunijas Republikā reģistrētās akciju sabiedrības "SLO EESTI" pārstāvniecība ar tiesībām nodarboties ar komercdarbību[novecojusi saite] Lursoft
5. ↑  SLO Latvia, SIA[novecojusi saite] Lursoft
6. ↑  MG ELEKTRO, SIA[novecojusi saite] Lursoft
7. ↑  «SLO Latvia Kontakti». Arhivēts no oriģināla, laiks: 2013. gada 2. februārī. Skatīts: 2013. gada 1. februārī.

Ārējās saites
-------------

* SLO Somijā
* SLO Igaunijā